NER ตั้งเป้ารายได้ปีนี้แตะ 2.2 หมื่นลบ. รับดีมานด์ยางโตต่อเนื่อง ลุยขยายฐานลูกค้าเพิ่ม
NER ตั้งเป้ารายได้ปีนี้แตะ 2.2 หมื่นลบ. รับดีมานด์ยางโตต่อเนื่อง ลุยขยายฐานลูกค้าเพิ่ม
18 ก.พ. 2564

นายชูวิทย์ จึงธนสมบูรณ์ ประธานเจ้าหน้าที่บริหาร บริษัท นอร์ทอีส รับเบอร์ จำกัด (มหาชน) หรือ NER เปิดเผยว่า ภาพรวมผลการดำเนินงานปี 2564 บริษัทตั้งเป้ารายได้ 22,000 ล้านบาท โดยมองว่าความต้องการใช้ยางในอุตสาหกรรมยังดีต่อเนื่อง ซึ่งปัจจัยหนุนหลายด้านทั้งเรื่องราคายาง เรื่องแคมเปญรถเก่าแลกรถใหม่จากประเทศจีน และความต้องการการใช้ยางทั้งในประเทศและต่างประเทศ
ขณะที่ปริมาณการขายยางพารา บริษัทคาดว่าจะสามารถทำยอดขาย 410,000 ตัน จากกำลังการผลิตทั้งหมด 460,000 ตัน นอกจากนี้ในปลายปี 2564 บริษัทมีแผนจะขยายโรงงานเพื่อเพิ่มกำลังการผลิตอีก 50,000 ตัน เป็น 510,000 ตัน โดยจะลงทุนซื้อเครื่องจักรประมาณ 50 ล้านบาท เพื่อรองรับลูกค้าทั้งรายใหม่และรายเก่าที่ต้องการออเดอร์ที่เพิ่มมากขึ้น
ทั้งนี้ บริษัทยังมุ่งเดินหน้าขยายฐานลูกค้าใหม่ๆโดยเฉพาะประเทศอินเดีย เนื่องจากเป็นตลาดใหญ่และอัตราการเติบโตค่อนข้างสูง ซึ่งล่าสุดอยู่ระหว่างการเจรจาลูกค้ารายใหญ่ในอินเดีย 2-3 ราย เบื้องต้นคาดจะสามารถสรุปรายละเอียดเงื่อนไขคำสั่งซื้อที่ชัดเจนได้ภายในปีนี้
โดยบริษัทวางนโยบายการจำหน่ายสินค้าในประเทศและต่างประเทศเป็น 60 : 40 ซึ่งในสัดส่วนลูกค้าต่างประเทศแบ่งเป็น จีน 70%, ญี่ปุ่น 20% และอื่นๆ อีก 10% เช่น สิงคโปร์ อินเดีย บังคลาเทศ เป็นต้น โดยมองว่าเป็นอัตราส่วนที่เหมาะสมของลูกค้าในประเทศที่มีการเพิ่มกำลังการผลิตจากการย้ายฐานการผลิตจากประเทศจีนย้ายมาตั้งโรงงานอยู่ที่ประเทศไทยเพิ่มมากขึ้น และลูกค้าต่างประเทศยังมีความต้องการใช้ยางธรรมชาติ แต่ปริมาณของผู้ส่งออกยางธรรมชาติในประเทศไทยมีปริมาณลดลง
ด้านราคาขายเฉลี่ยในปี 2564 เชื่อว่าจะสูงกว่าปี 2563 ค่อนข้างมากเนื่องจากความต้องการใช้ยางธรรมชาติทั่วโลกยังมีมากกว่าปริมาณยางธรรมชาติที่ออกมาทั่วโลก อีกทั้งคุณภาพยางธรรมชาติของประเทศไทยมีคุณภาพดี และนิยมใช้เป็นวัตถุดิบหลักของการผลิตยางล้อรถยนต์ทั้งในและต่างประเทศ
สำหรับความคืบหน้าแผ่นรองพื้นในคอกปศุสัตว์นั้นอาจจะมีความล่าช้าออกไป เนื่องจากสถานการณ์โควิด-19 ทำให้การเดินทางไปเพื่อพูดคุยและเจรจารับออเดอร์จากลูกค้ามีการชะลอออกไป อย่างไรก็ตามบริษัทมีความพร้อมในด้านการผลิตแล้ว หากสถานการณ์กลับมาปกติ และมีคำสั่งซื้อจากลูกค้า บริษัทสามารถเริ่มผลิตได้ทันที โดยคาดการณ์ว่าสินค้านี้จะมีอัตรากำไรประมาณ 25%
ส่วนภาพรวมผลการดำเนินงานปี 2563 บริษัทมียอดขายสินค้ารวม 16,349.78 ล้านบาท เพิ่มขึ้น 3,344.28 ล้านบาท หรือ 25.71% จากช่วงเดียวกันของปี 2562 ที่มีรายได้รายได้จากการขายสินค้ารวม 13,005.50 ล้านบาท และมีกำไรสุทธิรวม  858.68 ล้านบาท เพิ่มขึ้น 319.80 ล้านบาท หรือ 59.35% เมื่อเทียบเดียวกันของปี 2562 ที่บริษัทมีกำไรจากการยอดขายที่ 538.88 ล้านบาท
โดยผลการดำเนินงานที่เพิ่มขึ้นเนื่องจากเมื่อเดือน ก.ค.63 โรงงานยางแห่งที่ 2 ได้เริ่มดำเนินการผลิตยางแท่งและยางผสม จึงส่งผลให้ปริมาณคำสั่งซื้อในส่วนของยางแท่งและยางผสมเพิ่มขึ้น  ส่งผลให้บริษัทมีปริมาณขายยางเพิ่มขึ้น 78,703 ตัน หรือ 28.10% จากปี 62 ที่ 280,117 ตัน เป็น 358,820 ตันในปี 2563 ประกอบกับคำสั่งซื้อยางผสมคอมปาวด์ ซึ่งเป็นสินค้าใหม่ ที่มียอดจากเพิ่มขึ้นจากปี 2562 ที่ 1,646 ล้านบาท จากคำสั่งซื้อจากลูกค้าประเทศจีนและสิงคโปร์อีกด้วย
สัดส่วนรายได้จากการขาย แบ่งเป็นในประเทศ 10,587.66 ล้านบาท หรือ 64.76% ของยอดขายรวม เพิ่มขึ้น 2,143.88 ล้านบาทหรือ 25.39% จากการย้ายฐานการผลิตของลูกค้าจีนมายังประเทศไทย และต่างประเทศ 5,762.12 ล้านบาท หรือ 35.24% ของยอดขายรวม เพิ่มขึ้น 1,200.40 ล้านบาท หรือ 26.3% เนื่องจากการทำสัญญาระยะยาว (Long Term Contact) กับลูกค้าต่างประเทศที่เพิ่มขึ้นเมื่อเทียบจากปี 2562